CIO̱O̱K KÄ WÄL KƐL
Ɛŋu mi Päl Kuoth Rik Wanɔ Mɔ?
Derɛ a Kuoth ɛnɔ no̱o̱ŋ naath rik wi̱i̱ muɔ̱ɔ̱n ɔ inun?
Ɛ luk in mith mi ca yiɛth rɛy kakä E-dɛn?
Bi Kuoth rik ti cuɔ̱ckɛ naath ti kulɛ woc i̱ nɛy?
KƐ KƆƆR köör mi di̱i̱t mi ca tɛr rɛy rööl kɛl, cua män kɛnɛ gaat ti bathdɔɔri ti ca näk kuɔny rɛy kɔ̱kä mi di̱i̱t, kä cua kɔ̱a̱k ɛmɔ go̱l kɛ kɔrɔɔthni kiɛ jiath in gɛɛr. Cua thiec ɛmɛ gɔ̱a̱r puɔ̱ɔ̱ny kɔrɔɔthni tɔ̱tɔ̱ i̱̱: “Ɛŋu mi li̱w naath ɔ?” Tha̱a̱ŋ gua̱thni mi ci lia̱a̱ ben la thiëckɛ thieec ɛmɛ ɛ naath. Naath la thiëckɛ thieec ɛmɛ mi ci nɛɛkiɛn li̱w ko̱o̱r, kɛnɛ mi ci nɛɛkiɛn li̱w kɛ juey, kiɛ mi ca ciëëŋkiɛn däk, kiɛ mi ca kɛ nööŋ rik kɛ dup kɔ̱kiɛn. La görkɛ ɣöö ba ŋa̱c ɛn ɣöö ɛŋu mi tuɔɔk rik tɔ̱tɔ̱ kä kɛ mɔ.
2 Kä ɛŋu mi päl Kuoth rik wanɔ mɔ? Kuoth Jaöba mi tëëkɛ buɔ̱m kɛɛliw, kä ɛ gua̱n nho̱kä, kä tëëkɛ pɛ̈l thiɛkä, kä ɛ gua̱n cuŋni, ɛŋu mi ku ɣɔw lɛ thia̱a̱ŋ kɛ tiɛɛl mi di̱i̱t kɛnɛ nyuɔɔn ɔ? Ji̱n ci thieecni ti̱ti̱ kɔŋ car?
3 Derɛ a duer ɛn ɣöö dee raan thiec i̱ ɛŋu mi päl Kuoth rik wanɔ mɔ? Tha̱a̱ŋ nath carkɛ jɛ ɛn ɣöö mi ci raan thiec ɛmɔ thiec lotdɛ ni ɣöö ram ɛmɔ ɛ ram mi thil ŋa̱th Kuɔth. Duundɛ ɣöö mi wi̱i̱ Baibol wä kuɛn, biɛ jek ɛn ɣöö cäŋɛ ni nɛy tin luɔ̱thkɛ Kuoth bä thiëckɛ thieecni tɔ̱tɔ̱. Nɛ̈nɛ jɛ, cu gök Kuɔth ni Ɣä-bɛ-kuk Jaöba thiec: “Ɛŋu jak i̱ ɣä kä guɛcä jiäk kɛnɛ dueer ɔ? Kä te da̱k kɛnɛ ko̱r ni nhiamdä. Kä te ko̱o̱ri kɛnɛ gak gaakni gua̱th ni diaal” ɔ?—Ɣä-bɛ-kuk 1:3.
4 Derɛ kula mi cu Jaöba gök ni Ɣä-bɛ-kuk ɣo̱k kiɛ cuɛ jɛ yɔ̱r kɛ ɣöö cɛ thieec ɛmɔ thiec? Ɣaal /ke̱nɛ jɛ ɣo̱k. Duundɛ ɣöö cu Kuoth gɔ̱a̱r ni rieet go̱kä ni Ɣä-bɛ-kuk rɛy Baibolä. Cu Kuoth ɛ luäk kɛ ɣöö bɛ luɔt kä tɔ̱tɔ̱ ŋa̱c agɔaa kɛnɛ ɣöö bɛ tekɛ ŋa̱th mi di̱i̱t. Jaöba bä go̱o̱rɛ ɣöö bɛ ji̱ luäk inɔ. Tit ruac in ca lar ɛ Baibol ɛn ɣöö Kuoth “diɛɛrɛ kɛ kui̱dun.” (1 Pi-tɔr 5:7) Kuoth lo̱kɛ lät nyuɔɔni kɛnɛ cuɔ̱c in cuc kɛ naath a lenyɛ ni kɔn kɛ lo̱kdiɛn. (I-ca-yaa 55:8, 9) Kä ɛŋu ku naath lɛ cuuc ɛlɔ̱ŋ inɔ mɔ wi̱i̱ muɔ̱ɔ̱n?
ƐŊU MI CUC NAATH ƐLƆ̱Ŋ Ɔ?
5 Täämɛ, ci ji̱̱ duëli kuɔth ti ŋuan wä kä kua̱rkiɛn kɛnɛ ŋi̱eeckiɛn kɛ ɣöö ba kɛ wä thieec i̱̱ ɛŋu mi cuc naath ɛlɔ̱ŋ ɔ. La jiökɛ kɛ ɛ kua̱rkiɛn kɛnɛ ŋi̱eeckiɛn i̱ Kuoth ɛ jɛn no̱o̱ŋ naath rik ɔ kɛ ɣöö cɛ lat ni wal ɛn ɣöö bi rik ben kä naath, amäni ko̱o̱ri bä. Nɛy ti ŋuan ca kɛ jiök Kuoth tëëkɛ ca̱a̱p ti ŋuan, kä ca wee jɛn näkɛ naath amäni gaat, kɛ ɣöö go̱o̱rɛ kɛ cieŋ nhial. Duundɛ ɣöö canɛ jɛ ŋa̱c ɛn ɣöö Kuoth Jaöba ciɛ jɛn ɛnɔ näk naath ɔ. Kɛ ɣöö ci Baibol ɛ lar: “A jɛ nɔ̱a̱n kɛ Kuoth in leny buɔ̱mdɛ ti diaal, ɛn ɣöö derɛ dueer la̱t.”—I-yob 34:10.
6 Ji̱̱n ŋäci jɛ i̱̱ ɛŋu mi bɛ̈lkɛ Kuoth ɛ naath ɔ kɛ kui̱ rikni tin tuɔɔk wi̱i̱ muɔ̱ɔ̱n? Ɣɔ̱ɔ̱n, naath bɛ̈lkɛ Kuoth ɛ kɛn kɛ ɣöö Kuoth Le̱ny Buɔ̱mdɛ ti Diaal, kä ɛ rueec ɣɔaa kɛɛliw. Min rɛwdɛ, naath bɛ̈lkɛ Kuoth kɛ ɣöö kueckɛ tin ŋi̱eckɛ ni naath ɛ Baibol. Duundɛ ɣöö ji̱n ci tin ŋi̱eckɛ ni naath ɛ Baibol ŋa̱c kä Cio̱o̱k kä 3. Kä täämɛ, ciɛ ŋa̱c bä ɛn ɣöö rueec ɣɔaa ɛmɛ ɛ Cɛy-ta̱n Gua̱n Jiäkni.
7 Ɛpuc ɛpuc, ci Baibol ɛ lar ɛn ɣöö: “Te ɣɔw ɛmɛ kɛɛliw piny bumä gua̱n jiäkni.” (1 Jɔ̱ɔ̱n 5:19) Mi ci ruac ɛmɔ car, ciɛ thuɔ̱k nun? Kɛ ɣöö ciɛŋ ɣɔaa ɛmɛ nyuɔthkɛ ni ciɛŋ gua̱n jiäkni min “ci ɣɔw kɛɛliw mɛt.” (Nyuuth 12:9) Nɛ̈nɛ jɛ, Cɛy-ta̱n ɛ gua̱n tiilä kä ɛ gua̱n mɛɛtdä mi di̱i̱t, kä ɛ ram mi jiääk ɛlɔ̱ŋ bä. Kɛ kui̱ ɛmɔ, ci ɣɔw in te piny bumädɛ cu thia̱a̱ŋ kɛ ciaŋ tiilä mi di̱i̱t, kɛnɛ ciaŋ mɛɛtdä, kɛ lät jiäkni ti ŋuan. Nɔmɔ ɛ duɔ̱ɔ̱p kɛl mi jak ɣɔw ɛmɛ kä tekɛ rik ti ŋuan ti cuɔ̱ckɛ naath ɛn wa̱lɛ.
8 Min rɛwdɛ in jak ɣɔw ɛmɛ kä tekɛ rik ti ŋuan, ɛ ɣöö naath kɛ ji̱ dueeri ni mëë kackɛ raar rɛy kakä E-dɛn ce̱tkɛ min canɛ jɛ kɔŋ kuɛn kä Cio̱o̱k kä 3. Kɛ kui̱ ɛmɔ, täämɛ ci nɛy ti ji̱ dueeri rɔ̱ɔ̱diɛn jakä ruëëc nath, kuɛ la ɣöö ci rui̱cdiɛn ɛmɔ nööŋ ni ko̱o̱ri, kɛnɛ yaak nath, kɛ rik ti ŋuan. (Bok Ŋi̱i̱cä 4:1; 8:9) Min diɔ̱ɔ̱kdiɛn in jak ɣɔw ɛmɛ kä tekɛ rik ti ŋuan ɛ ɣöö: “La cup ni gua̱a̱th duɔ̱ɔ̱rä.” (Bok Ŋi̱i̱cä 9:11) Kɛ ɣöö Rueec ɣɔaa ɛmɛ ciɛ Kuoth Jaöba in tekɛ buɔ̱m kɛɛliw, kɛ kui̱ ɛmɔ la cuc naath ɛlɔ̱ŋ kɛ riɛk diaal ti gööl ti la tuɔɔk gua̱thni ti ŋuan.
9 Mɛmɛ ɛ ruac mi gɔaa ɛlɔ̱ŋ kɛ kui̱dan ɛn ɣöö Kuoth /ciɛ jɛn ɛnɔ no̱o̱ŋ rik ɔ. Kä /ciɛ jɛn ɛn nin no̱o̱ŋ ko̱o̱ri, kɛnɛ ciɛŋ jiäkni, kɛ yaak nath, kiɛ amäni ciɛŋ däkä tin cuɔ̱ckɛ naath. Ŋotdɛ bä, banɛ jɛ dhil ŋa̱c ɛn ɣöö ɛŋu päl Kuoth Jaöba rik wa̱nɔ mɔ? Kɛ ɣöö jɛn mi ɛ Kuoth in Le̱ny Buɔ̱mdɛ ti Diaal, derɛ rik ka̱p cuɔ̱ŋ. Kä ɛŋu cɛ rik käp cuɔ̱ŋ ɔ? Nɔmɔ ɛ ɣöö Kuoth ɛ gua̱n nho̱kä mi di̱i̱t, kä jɛn ŋäcɛ luɔt kä tɔ̱tɔ̱.—1 Jɔ̱ɔ̱n 4:8.
CA KUOTH YIƐTH KƐ LUK Ɛ GUA̱N JIÄKNI
10 Mi go̱o̱ri ɣöö biɛ ŋa̱c i̱ ɛŋu päl Kuoth rik wa̱nɔ mɔ, bi luɔt kä mëë no̱o̱ŋ rik kɔŋ car kɛ nhiam. Täämɛ, mëë ci Cɛy-ta̱n A-dɔm kɛnɛ Ib mɛt a cikɛ thil luth kɛ Kuoth, ɛn guäth ɛmɔ cu luk mi di̱i̱t cu jɔɔc. Kuɛ la ɣöö /ke̱n Cɛy-ta̱n buɔ̱m Kuɔth ni Jaöba yäp. Kɛ ɣöö Cɛy-ta̱n ŋäcɛ jɛ ɛn ɣöö buɔ̱m Kuɔth ni Jaöba thilɛ buɔ̱m mi dee pa̱a̱r kɛ jɛ. Duundɛ ɣöö Cuɛ Kuoth Jaöba yäp i̱ ciɛ rueec nath mi gɔaa. Kä ɛn wanɔ cu Cɛy-ta̱n Kuoth Jaöba lat jɔ̱ɔ̱r, cuɛ jɛ cɔl i̱ gua̱n kacä mi pen nɛɛkɛ tin cɛ cak ti gɔw, kɛ kui̱̱ ɛmɔ Cuɛ Jaöba cu yäp i̱ ɛ rueec nath mi jiääk. (Tuk Cäkä Ɣɔaa 3:2-5) Cu Cɛy-ta̱n ɛ lar ɛn ɣöö naath deekɛ cieŋ agɔaa mi ca rui̱c Kuɔth ba̱ny piny. Nɔmɔ ɛ ya̱a̱p mi di̱i̱t ɛlɔ̱ŋ kɛ kui̱̱ Kuɔth ni Jaöba in la rueec ɣɔaa.
11 Nɛ̈nɛ jɛ täämɛ, ci A-dɔm kɛnɛ Ib kac raar kä Kuoth Jaöba. Kä cukɛ wee: “Kuoth Jaöba /cɛ kɔ bi Ruaac ɛ jɛn. Kɔn bakɔ rɔ̱ ruaac kärɔ̱ kɛ kui̱̱ kä mi gɔaa kɛnɛ mi jiääk.” Dee Jaöba luk ɛmɔ kulɛ luk i̱di̱ täämɛ? Derɛ jɛ kulɛ nyuɔ̱th ja̱a̱k nhial i̱di̱ ɛn ɣöö nɛy tin ci kac raar kä jɛ ca duɔ̱ɔ̱p mi jiääk mɛk, kä duɔ̱ɔ̱p in ruaacɛ ni naath ɛ duɔ̱ɔ̱p mi gɔaa? Dɔ̱ŋ dee tha̱a̱ŋ nath ɛ lar i̱ Kuoth derɛ nɛy tin ci kac raar näk kɛ pɛ̈th, kä derɛ nɛy ti gɔw nyɔk kɛ ca̱k. Kuɛ la ɣöö ci Jaöba jɛ lar ni tukädɛ ɛn ɣöö ba wi̱c muɔ̱ɔ̱n thiäŋ ɛ gaat A-dɔam kɛnɛ Ib, kä cɛ lar bä ɛn ɣöö bikɛ cieŋ kä parɛday wi̱i̱ muɔ̱ɔ̱n amäni cäŋ kɛl. (Tuk Cäkä Ɣɔaa 1:28) Kɛ kui̱ ɛmɔ, Jaöba la jakɛ ruacdɛ in cɛ lar kä bëë ala thuɔ̱k. (I-ca-yaa 55:10, 11) Min dɔ̱diɛn bä, mi ca nɛy tëë ci kac raar rɛy kakä E-dɛn näk kɛ pɛ̈th, /ci ruac ɛmɔ go̱o̱ny ëë ca gɔny ni Kuoth Jaöba ɛ Gua̱n Jiäkni kɛ kui̱ kuäärädɛ dee luäŋ kɛ luɔ̱c.
12 Täämɛ guic cäät ɛmɛ. Ku wee tëëkɛ kuäär duëël gɔ̱ɔ̱rä mi ŋi̱i̱c dho̱li kɛ yithap kiɛ ruethmitëk mi bum ɛlɔ̱ŋ. Cu ram kɛl kä dho̱o̱li duëël gɔ̱ɔ̱rä mi pɛl kä mɔ gua̱n gaak wee ŋi̱i̱c ɛmɛ kui̱cɛ yithap jɛn ŋi̱i̱cɛ naath kɛ duɔ̱ɔ̱p bathä. Cu dho̱o̱l indan ŋi̱i̱cdɛ lat jɔ̱ɔ̱r kä cuɛ wee kui̱cɛ la̱t yithap, cuɛ wee ɣän ŋa̱cä la̱t yithap ɛmɔ. Cu tha̱a̱ŋ dho̱o̱li duëël gɔ̱ɔ̱rä tinkɔn wee ruac dhöl ɛmɔ ɛ thuɔ̱k, kɛ kui̱ ɛmɔ cukɛ kac raar bä kä cukɛ ruac kua̱r duëël gɔ̱ɔ̱rä lo̱k. Täämɛ ɛŋu mi dëë la̱t ɛ ŋi̱i̱̱c dho̱o̱li ɛmɔ? Mi cɛ nɛy tin lökɛ ruacdɛ tuɔ̱k raar rɛy duëël gɔ̱ɔ̱rä, ɛŋu mi dëë car ɛ duɔth thu-kuli kiɛ dho̱o̱li tin kɔ̱ŋ? /Ca jɛ dee car ɛ kɛn ɛn ɣöö ruac dhöl indan kɛnɛ nɛy tin ca rɔ̱ ma̱t jɛ i̱ ɛ thuɔ̱k? Kɛ kui̱ ɛmɔ dee dho̱o̱li duëël gɔ̱ɔ̱rä diaal thil luth kɛ ŋi̱i̱̱c ɛmɔ, kä dëë jɛ cu car ɛn ɣöö te ŋi̱i̱̱c dho̱o̱li ɛmɔ kɛ duer. Duundɛ ɣöö ku wee cu ŋi̱i̱̱c indan dho̱o̱l in lo̱k ruacdɛ jiök nyuuthni naath duɔ̱ɔ̱p in dëë lät ni yithap ɛmɔ.
13 Nɛ̈nɛ jɛ Jaöba bä cɛ mi cäät kɛ min ca la̱t ɛ ŋi̱i̱̱c dho̱o̱li ɛmɔ la̱t. Titdɛ ɛn ɣöö nɛy tëë ci kac raar rɛy kakä E-dɛn, /ciɛ kɛn kärɔ̱ kɛn tin te rɛy luɔ̱k ɛmɔ. Te ja̱a̱k nhial ti miliöni ti ŋuan thi̱n bä. (I-yob 38:7; Da-ni-yel 7:10) Duɔ̱ɔ̱p in dee Kuoth Jaöba jɛ luk ni nɛy tëë ci kac raar, derɛ ja̱a̱k nhial mat thi̱n amäni nɛy diaal tin kɔ̱kiɛn bä. Kɛ kui̱ ɛmɔ, ɛŋu mi cuɔ la̱t ɛ Jaöba? Ɣɔ̱ɔ̱n, Cuɛ Cɛy-ta̱n pa̱l ɣöö bɛ naath ruaac. Cu Kuoth naath pa̱l ɣöö ba rɔ̱ɔ̱diɛn ruaac bä piny bumä Cɛy-ta̱n.
14 Ŋi̱i̱̱c dho̱o̱li indan in canɛ ruac kɛ kui̱dɛ ŋäcɛ jɛ ɛn ɣöö ram in lo̱k ruacdɛ kɛnɛ nɛy tin te kui̱c kɛɛl kɛ jɛ, ruacdiɛn ɛ kac. Kä ŋäcɛ jɛ bä ɛn ɣöö mi wëë nɛy tɔ̱tɔ̱ wä pa̱l ɣöö ba ruacdiɛn nyoth, dee dho̱o̱li duëël gɔ̱ɔ̱rä diaal ruacdiɛn cu nɛn agɔaa. Kɛ ɣöö mi wä nɛy tin lökɛ ruacdɛ la̱t yithap wä kui̱c, dee duɔth dho̱o̱li tin kɔ̱ŋ jɛ cu ŋa̱c ɛn ɣöö ŋi̱i̱̱c ɛmɛ ɛ ŋi̱i̱c mi gɔaa. Kä deekɛ jɛ cu ŋa̱c bä ɛn ɣöö ɛŋu /ke̱n ŋi̱i̱̱c dho̱o̱li ɛmɔ nɛy tɔ̱tɔ̱ tuɔ̱k raar rɛy duëël gɔ̱ɔ̱rä mɔ. Inɔ bä, Jaöba ŋäcɛ jɛ agɔaa ɛn ɣöö nɛy tin gɔw kɛnɛ ja̱a̱k nhial tin ji̱ luthä bikɛ jɛ nɛn ɛn ɣöö Cɛy-ta̱n kɛnɛ ji̱ kɔaarɛ ruacdiɛn ɛ kac, kɛ ɣöö /ci naath rɔ̱ɔ̱diɛn dee luäŋ ruëc kä kärɔ̱. Deekɛ ruac ɛmɛ cu ŋa̱c ce̱tkɛ Jɛr-ma-yaa mëë wee: “Kä ɣän ŋa̱cä jɛ, lö Kuoth Nhial, ɛn ɣöö tëk ran /ciɛ duŋdɛ, kä ciɛ raan lät tëkdɛ mɔ.”—Yir-mɛ-yaa 10:23.
ƐŊU MI CUC NAATH KƐ GUA̱A̱TH MI BÄÄR Ɔ?
15 Kuɛ la ŋu, mi päl Kuoth Jaöba naath ɣöö bikɛ cuuc kɛ gua̱a̱th mi bäär ɔ? Kä ɛŋu /ke̱nɛ ti jiäk pën ɣöö bikɛ tuɔɔk ɔ? Gɔaa, täämɛ nɛn gua̱th da̱ŋrɛw tin /ke̱n ŋi̱i̱̱c dho̱o̱li indan kɛ la̱t. Kɛ nhiam, /ke̱nɛ dho̱o̱l duëël gɔ̱ɔ̱rä in gua̱n gaak indan pën ɣöö bɛ ruacdɛ lat ni tukädɛ. Min rɛwdɛ, cu ŋi̱i̱̱c dho̱o̱li ɛmɔ dho̱o̱l in lo̱k ruacdɛ pa̱l ɣöö bɛ ruacdɛ lat. Inɔ bä, nɛn gua̱th da̱ŋrɛw tëë /ka̱n la̱t ɛ Jaöba. Min nhiam, /ke̱nɛ Cɛy-ta̱n kɛnɛ nɛy tin te kui̱cdɛ pën ɣöö ba ruacdiɛn lat mi tekɛ cuɔ̱ɔ̱ŋ. Ɛn ɣöö cɛ kɛ pa̱l gua̱a̱th mi bäär, gɔaaɛ ɛlɔ̱ŋ. Rɛy runi ti bathdɔɔri tëë ci thuuk, ci naath tekɛ lua̱ŋ kɛ ɣöö ba rɔ̱ ruaac kärɔ̱ kiɛ cikɛ rɔ̱ lät kä kuumɛni ti ŋuan. Naath ca rɔ̱ɔ̱diɛn com ɛlɔ̱ŋ kɛ gɔ̱a̱r kɛ kui̱ kä ti ŋuan, duundɛ ɣöö thil la̱t cuŋni kɛnɛ buaath, kɛ la̱t nyuɔɔni, kɛnɛ ko̱o̱ri cikɛ di̱t ɛlɔ̱ŋ rɛy ɣɔaa. Täämɛ rui̱c nath cɛ jɔɔc ɛpuc ɛn ɣöö thilɛ luɔt.
16 Min rɛwdɛ, /ke̱n Jaöba Cɛy-ta̱n pën ɣöö bɛ ɣɔw ɛmɛ ruaac. Mi ci Kuoth ciɛŋ ti jiäk pën tuɔɔk, cɛ dee nyoth ni ɣöö luäkɛ ni nɛy tin ci kac raar i̱̱nun? Kä mi ci Kuoth rik pën tuɔɔk ci naath dee dhɔŋ ni ɣöö deekɛ rɔ̱ɔ̱diɛn luäŋ kɛ rui̱c kärɔ̱ a thil mi jiääk? Mi ci Jaöba lät inɔ, jɛn derɛ te kui̱c kɛɛl kɛ ji̱ kacä tinkɔn. Kuɛ la ɣöö, “ci Kuoth kac dee kac.”—Ji̱ Ɣi-bɛ-ru 6:18.
17 Kä ɛŋu mi ba la̱t kɛ kui̱ jiäkni diaal tin ci tuɔɔk kɛ jɛn gua̱a̱th ɛ bäär ɛmɛ kɛ kɔɔr kä mëë ci naath kac raar kä Kuoth? Ɣɔ̱ɔ̱n, kɔn ŋa̱cnɛ jɛ ɛn ɣöö Jaöba le̱ny buɔ̱mdɛ ti diaal. Kɛ kui̱ ɛmɔ, jɛn tëëkɛ lua̱ŋ kɛ ɣöö bɛ cuɔ̱c nath woc kɛnɛ jiäk diaal tin ca la̱t ɛ naath kɛ jɛn gua̱a̱th ɛ bäär ɛmɔ. Ce̱tkɛ min canɛ jɛ kɔŋ kuɛn kɛ gua̱a̱th in ci wä, ɛn ɣöö ba wi̱c muɔ̱ɔ̱ndan ɛmɛ looc ni Parɛday kä ba nɛy tin ya̱rkɛ jɛ woc. Ba lua̱ŋ dui̱rä woc kɛ ŋa̱th kɛ riɛm Yecu Kritho, kä ba buɔ̱m li̱eth woc kɛ jiëc nath li̱th. Ɛn guäth ɛmɔ, bi Kuoth Yecu jakä “bɛ lät gua̱n jiäkni däk.” (1 Jɔ̱ɔ̱n 3:8) Ti diaal ti̱ti̱ ba kɛ la̱t ɛ Kuoth Jaöba kɛ gua̱a̱th in lot rɔ. Kɔn dënɛ jɛ la̱r tɛ̈th lɔaac kɛ ɣöö /ke̱nɛ lät ti̱ti̱ la̱t kɛ pɛ̈th, kɛ ɣöö ci li̱ep bitdädɛ kɔn jakä ɣöö banɛ thuɔ̱k ŋa̱c kä banɛ jɛ lät i̱kä. (2 Pi-tɔr 3:9, 10) Ɛn täämɛ, Kuoth go̱o̱rɛ nɛy ti gɔw lo̱ckiɛn kɛ ɣöö dëë jɛ pal, kä bɛ kɛ luäk kɛ ɣöö ba rik tin tuɔɔk kä kɛ rut rɛy ɣɔaa ɛmɛ.—Jɔ̱ɔ̱n 4:23; 1 Ji̱ Ko-rinth 10:13.
18 Dɔ̱ŋ dee raan thieec, Dee rik diaal ti̱ti̱ tuɔɔk i̱nun mi ci Kuoth A-dɔm kɛnɛ Ib cak kɛ duɔ̱ɔ̱p mi deekɛ pën kac raar kä jɛ? Kɛ ɣöö banɛ thiec ɛmɛ loc, go̱o̱rɛ ɣöö banɛ muc ëë ca ka̱m kɔn ɛ Kuoth Jaöba jɔl kɛ ca̱r kɛ nhiam.
KƐ ƔÖÖ CA JI̱̱ CAK Ɛ KUOTH A LƆR ƐŊU MI DERI LA̱T?
19 Ce̱tkɛ min canɛ jɛ kuɛn kä Cio̱o̱k kä 5 ɛn ɣöö ca naath cak a lɔr. Ji̱̱n ŋäci jɛ ɛn ɣöö ca naath cak a lɔr i̱ gɔaaɛ ɛlɔ̱ŋ? Kuoth cɛ le̱y ti ŋuan ɛlɔ̱ŋ cak, duundɛ ɣöö thilɛ kɛ ŋäc ŋɔaani mi ce̱tkɛ ŋäc ŋɔaani ran. (Ruac Pɛli 30:24) Nɛnɛ, le̱y cikɛ cär. Kɔn dee lo̱c kɔn tɛɛth mi ca kɔn cak ɛ Kuoth ce̱tkɛ le̱y tin ci cär? Ëëy, ci lo̱ckɔn dee tɛɛth mi ca kɔn cak ce̱tkɛ le̱y, duundɛ ɣöö tɛth lo̱ckɔn kɛ ɣöö ca kɔn cak a lɔr kɛ ɣöö dënɛ mɛɛk kɛ ciaŋ in dee cieŋ kɛ kɔn, kä dënɛ mɛɛk bä kɛ nɛy tin dee la määthnikɔn. Kɔn nhɔaknɛ ɣöö banɛ cieŋ a lɔr rɛy teekädan, kɛ ɣöö nɔmɔ ɛ jɛn ciaŋ tɛthä lɔaac in go̱o̱r Kuothɛ kɛ kui̱dan.
20 Jaöba /ci lɔcdɛ tɛth kɛ la̱t mi kuɔkɛ naath thi̱n. (2 Ji̱ Ko-rinth 9:7) Nɛn cäät ɛmɛ: Dee gua̱n gatdä kɛnɛ man gatdä lɔcdiɛn tɛɛth mi ci gat kɛ jiök “Nhɔakä yɛ,” kɛ ɣöö ca la̱r jɛ kiɛ dee lɔcdiɛn tɛɛth kɛ ɣöö ci gat riet ɛmɔ lat ni rɛy lɔaacdɛ? Min di̱t ni jɛn ɛn täämɛ, Ɛ ɣöö biɛ nyoth i̱di̱ ɛn ɣöö nhɔki jɛ i̱ ca ji̱ cak a lɔr ɛ Kuoth Jaöba? /Ke̱n Cɛy-ta̱n, kɛnɛ A-dɔm, kɛ Ib, ɛ nyoth ɛn ɣöö nhɔakɛ jɛ i̱̱ ca kɛ cak a lɔr ɛ Kuoth Jaöba. Kɛ ɣöö cua ruac Kuɔth ni Jaöba lo̱k ɛ kɛn. Mi ɛ ji̱n ɛŋu mi deri lɛl?
21 Täämɛ ci gua̱a̱th ben kɛ ɣöö biɛ nyoth ɛn ɣöö nhɔki jɛ i̱̱ ca ji̱ cak a lɔr ɛ Kuoth Jaöba. Deri rɔɔdu mat rɛy nɛɛni ti miliöni ti ŋuan tin te kui̱c Kuɔth ni Jaöba. Cikɛ lɔc Kuɔth jakä tɛth kɛ ɣöö cikɛ jɛ nyoth ɛn ɣöö Cɛy-ta̱n ɛ gua̱n kacä kɛ ɣöö ci rui̱cdɛ pɛ̈ɛ̈n. (Ruac Pɛli 27:11) Ji̱n bä deri nɔmɔ la̱t mi ci mɛk ni ciaŋ teekä mi gɔaa. Ruac ɛmɛ banɛ jɛ wä guic kä Cio̱o̱k kä 12.
TIN ŊI̱ECKƐ NI NAATH Ɛ BAIBOL
- Kuoth /ciɛ jɛn ɛnɔ no̱o̱ŋ ciɛŋ jiäkni diaal tin te rɛy ɣɔaa ɔ.—I-yob 34:10.
- Cu Cɛy-ta̱n rui̱c Kuɔth yäp kɛ ɣöö cuɛ Kuoth lat jɔ̱ɔ̱r kä cuɛ jɛ cɔl i̱ gua̱n kacä mi pen ti gɔw nɛy tin cɛ cak.—Tuk Cäkä Ɣɔaa 3:2-5.
- Bi Kuoth Jaöba Gatdɛ ni Yecu jakä Rueec Kuäärä Mɛ-thia, kä bɛ rik nath diaal woc wi̱i̱ muɔ̱ɔ̱n kɛɛliw.—1 Jɔ̱ɔ̱n 3:8.
Thieecni Ŋi̱i̱cä
1, 2. Ɛ cuɔ̱c in mith mi cuc kɛ naath ɛn wa̱lɛ, kä kɛ thieecni tintith ti la thiëckɛ ɛ naath?
3, 4. (a) Ɛŋu mi nyooth jɛ ɛn ɣöö /ciɛ duer i̱̱ dee raan thiec kɛ ɣöö ɛŋu päl Kuoth naath rik ɔ? (e) Kä Jaöba guicɛ lät nyuɔɔni kɛnɛ cuɔ̱c in cuc kɛ naath i̱di̱?
5. Ɛŋu mi ca lar ɛ naath kɛ kui̱ rikni, kä ɛŋu mi ca lar ɛ Baibol kɛ kui̱̱ ruac ɛmɔ?
6. Ɛŋu mi bɛ̈lkɛ Kuoth ɛ naath ɔ kɛ kui̱ rikni tin tuɔɔk wi̱i̱ muɔ̱ɔ̱n ɛn wa̱lɛ?
7, 8. (a) Ɣɔw ɛmɛ nyoothɛ lät gua̱n jiäkni i̱di̱? (e) Ɛn ɣöö naath kɛ ji̱ dueeri, kɛnɛ ɣöö “la cup ni gua̱a̱th duɔ̱ɔ̱rä,” nɔmɔ cɛ cuɔ̱c nath rep i̱di̱?
9. Ɛŋu mi dënɛ jɛ lar ɔ ɛn ɣöö Kuoth ŋäcɛ luɔt kä min cuc kɛ naath?
10. Ɛŋa mi ca yäp ɛ Cɛy-ta̱n, kä cuɛ jɛ yäp i̱di̱?
11. Ɛŋu mi /ke̱n Jaöba nɛy tëë ci kac raar rɛy kakä E-dɛn näk kɛ pɛ̈th ɔ?
12, 13. Metdɛ lat ɣen, ɛn ɣöö ɛŋu mi cu Kuoth Cɛy-ta̱n pa̱l ɣöö bɛ la rueec ɣɔaa ɛmɛ kɛnɛ ɣöö cuɛ naath pa̱l ɣöö ba rɔ̱ɔ̱diɛn ruaac ɔ.
14. Ɛŋu mi lotdɛ rɔɔdɛ mɔ ɛn ɣöö ci Jaöba naath pa̱l ɣöö ba rɔ̱ɔ̱diɛn ruaac kärɔ̱?
15, 16. (a) Ɛŋu mi päl Jaöba naath ɣöö bikɛ cuc kɛ gua̱a̱th mi bäär ɔ? (e) Kä ɛŋu mi /ke̱n Jaöba ciɛŋ ti jiäk pën tuɔɔk ɔ?
17, 18. Ɛŋu mi ba la̱t ɛ Kuoth Jaöba kɛ kui̱ rikni diaal tin ca nööŋ ɛ rui̱c nath piny bumä Cɛy-ta̱n?
19. Ɛ ciaŋ in mith mi ca ka̱m kɔn ɛ Kuoth Jaöba, kä ɛŋu mi dënɛ jɛ tit ɔ?
20, 21. Dënɛ jɛ nyoth i̱di̱ ɛn ɣöö nhɔaknɛ ɣöö ca kɔn cak a lɔr, kä ɛŋu dënɛ nɔmɔ la̱t ɔ?
nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn nus_Latn